Folketing
2003-04-24

Det er vigtigt at kigge på beskæftigelsespolitikken, det er vigtigt at kigge på uddannelsespolitikken, det er vigtigt at kigge på fritidstilbuddene til de unge, og det er vigtigt at kigge på SSP-samarbejdet, som det har været nævnt flere gange før. Det er også vigtigt at kigge på brugen af ungdomskontrakter, hvor unge førstegangskriminelle får udskudt straf på betingelse af, at de holder sig ude af kriminalitet og passer deres uddannelse eller deres læreplads i en bestemt periode. Derfor er det forstemmende, at der ikke har været større vilje til dialog, fordi ingen, der har fulgt debatten om rockerne i de sidste 10 år, vil være i tvivl om, at alle partier herinde har været interesseret i at medvirke til, at rockerkriminaliteten bliver mindsket. Det er altså ikke udelukkende denne nuværende regerings skyld, at halvdelen af alle rockerne i Danmark sidder i fængsel. Det er også, fordi der er foretaget meget fra den tidligere regerings side, og derfor er det virkelig forstemmende, at man ikke kan tale ordentligt sammen på det her meget vigtige område.